ये क्या, 'अछूत' बन गए पाक क्रिकेटर  
ब्राड ने कहा कि स्पाट फिक्सिंग के बाद समीकरण बदल गए हैं हालांकि इससे पहले उनके पाकिस्तानी खिलाड़ियों के साथ अच्छे संबंध थे।
इंग्लैंड के तेज गेंदबाज स्टुअर्ट ब्राड ने बृहस्पतिवार को कहा कि वे शुक्रवार को होने वाले अभ्यास मैच से पहले पाकिस्तानी क्रिकेटरों से मिलने से बच रहे हैं। स्पाट फिक्सिंग के बाद यह पहला मैच होगा जबकि ये दोनों टीमें आमने सामने होंगी।  ब्राड ने कहा कि स्पाट फिक्सिंग के बाद समीकरण बदल गए हैं हालांकि इससे पहले उनके पाकिस्तानी खिलाड़ियों के साथ अच्छे संबंध थे। पाकिस्तान और इंग्लैंड के बीच शुक्रवार को विश्व कप से पहले अभ्यास मैच होगा। पिछले साल इन दोनों टीमों के बीच टेस्ट श्रृंखला के दौरान स्पाट फिक्सिंग का मामला उठा जिसके कारण पाकिस्तान के तीन क्रिकेटरों सलमान बट, मोहम्मद आसिफ और मोहम्मद आमिर पर प्रतिबंध लगाया गया।  ब्राड ने कहा, हमने होटल में उनसे दूर रहना उचित समझा। हम विशेष रूप से उनके साथ रात्रि भोजन पर बाहर नहीं जा रहे हैं। निश्चित तौर पर पिछली गर्मियां हमारे लिये काफी मुश्किल भरी रही। इंग्लैंड के सभी खिलाड़ियों की राय इसमें समान है। इन दोनों टीमों के रिश्ते तब काफी बिगड़ गए थे जब इंग्लैंड के बल्लेबाज जोनाथन ट्राट और पाकिस्तानी तेज गेंदबाज वहाब रियाज सितंबर 2010 में लार्ड्स में होने वाले वन डे मैच से पहले एक दूसरे से भिड़ गए थे।  ब्राड ने कहा, हम क्रिकेट खेलने का पूरा लुत्फ उठा रहे हैं लेकिन मैदान से बाहर की घटनाओं ने हमारे शानदार प्रदर्शन को फीका कर दिया। ब्राड ने लार्डस टेस्ट में अपना पहला टेस्ट शतक जड़ा था लेकिन स्पाट फिक्सिंग के कारण उनकी इस पारी पर किसी ने ध्यान नहीं दिया। उन्होंने कहा, आपको आगे बढ़ना होगा। यह अंतरराष्ट्रीय खेल है। विश्व कप के लिये तैयार होना हमारा काम है और हमारा ध्यान केवल विश्व कप पर है।